PMIndiaData/PMIndiaSum huggingface dataset:
निती आयोगाचे मुख्य कार्यकारी अधिकारी दूरसंचार आयोगाचे अर्धवेळ सदस्य असण्याला केंद्रीय मंत्रिमंडळाची मंजूरी

निती आयोगाचे मुख्य कार्यकारी अधिकारी हे दूरसंचार आयोगाचे अर्धवेळ सदस्य म्हणून कार्य करतील या अर्जाला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज मंजूरी दिली. सध्या अस्तित्वात नसलेल्या योजना आयोगाच्या सचिवांच्या जागी हे कार्य करतील. दूरसंचार आयोगाच्या बैठकीत निती आयोगाच्या मुख्य कार्यकारी अधिकाऱ्यांच्या उपस्थितीमुळे आयोगाच्या चर्चेला महत्व प्राप्त होईल.
वडोदरा येथे भारताचे पहिले राष्ट्रीय रेल्वे आणि वाहतूक विद्यापीठ स्थापन करायला केंद्रीय मंत्रिमंडळाची मंजुरी

संशोधनात्मक उद्यमशीलतेला चालना आणि स्टार्ट–अप उपक्रमाला पाठिंबा अद्ययावत तंत्रज्ञानाचा वापर: उच्च दर्जाचे शिक्षण आणि प्रशिक्षण देण्यासाठी अद्ययावत तंत्रज्ञानाचा वापर करणारी सर्वोत्कृष्ट दर्जाची संस्था बनणार अद्ययावत तंत्रज्ञान आणि कुशल मनुष्यबळाच्या माध्यमातून वाहतूक क्षेत्रात भारत जगाचे नेतृत्व करेल पंतप्रधान नरेंद्र मोदी यांच्या नेतृत्वाखाली केंद्रीय मंत्रिमंडळाने कुशल मनुष्यबळ आणि क्षमता वाढवण्याच्या उद्देशाने वडोदरा येथे पहिले राष्ट्रीय रेल्वे आणि वाहतूक विद्यापीठ उभारण्याच्या रेल्वे मंत्रालयाच्या परिवर्तनीय उपक्रमाला मंजुरी दिली आहे.पंतप्रधानांच्या प्रेरणेतून ही नाविन्यपूर्ण संकल्पना आली असून नवीन भारताच्या दिशेने रेल्वे आणि वाहतूक क्षेत्राचे परिवर्तन घडवून आणण्यात महत्वपूर्ण ठरेल. यूजीसी नियमन 2016 नुसार अभिमत विद्यापीठ म्हणून या विद्यापीठाची स्थापना केली जाईल. एप्रिल 2018 पर्यंत सर्व मंजुऱ्या मिळवण्याची प्रक्रिया पूर्ण करण्याच्या आणि जुलै 2018 मध्ये पहिला शैक्षणिक अभ्यासक्रम सुरु करण्याच्या दिशेने सरकार प्रयत्नशील आहे. कंपनी कायदा 2013 च्या कलम 8 अन्वये बिगर नफा तत्वावर रेल्वे मंत्रालय कंपनी निर्माण करणार असून या प्रस्तावित विद्यापीठाची ती व्यवस्थापन कंपनी असेल. ही कंपनी विद्यापीठाला आर्थिक आणि पायाभूत साहाय्य पुरवेल तसेच कुलपती आणि प्रति-कुलपती यांची नियुक्ती करेल. व्यवसायिक आणि शिक्षण तज्ज्ञांचा समावेश असलेले व्यवस्थापन मंडळ व्यवस्थापन कंपनीपेक्षा स्वतंत्र असेल आणि त्याला सर्व शैक्षणिक आणि प्रशासकीय जबाबदाऱ्या पार पाडण्याची स्वायत्तता असेल. वडोदरा येथील भारतीय रेल्वेच्या राष्ट्रीय अकादमीची सध्याची जमीन आणि पायाभूत सुविधा यांचा वापर करून त्यात योग्य सुधारणा करून विद्यापीठासाठी त्याचे आधुनिकीकरण केले जाईल. यामध्ये तीन हजार पूर्णवेळ विद्यार्थी प्रवेश घेऊ शकतील. या नवीन विद्यापीठासाठी रेल्वे मंत्रालय संपूर्ण निधी देईल. हे विद्यापीठ भारतीय रेल्वेला आधुनिकीकरणाच्या मार्गावर घेऊन जाईल आणि उत्पादकता वाढवून तसेच ‘मेक इन इंडिया ‘ला प्रोत्साहन देऊन वाहतूक क्षेत्रात भारताला जगाचे नेतृत्व करण्यासाठी सहाय्यक ठरेल. विद्यापीठ कुशल मनुष्यबळ निर्माण करेल आणि भारतीय रेल्वेमध्ये उत्तम सुरक्षा, गती आणि सेवा प्रदान करण्यासाठी अत्याधुनिक तंत्रज्ञानाचा वापर करेल. हे विद्यापीठ स्टार्ट-अप इंडिया आणि स्कील इंडियाला समर्थन देईल आणि उद्यमशीलता वाढवण्याबरोबरच रोजगाराच्या संधी उपलब्ध करेल. यामुळे रेल्वे आणि वाहतूक क्षेत्रात परिवर्तन होईल आणि प्रवासी आणि मालवाहतुक गतिमान होईल. Tupe/­­­­­­­­­­­­­­­­­­­­­­­­­ ­­­­­­­­­­­­­­­­­­­­­­­­­­­­­­­­­­
‘वाहतूक आणि संचार’ या विषयांवर सचिवांच्या समुहाने पंतप्रधानांना नवीन कल्पनांचे केले सादरीकरण

नवी दिल्ली विविध क्षेत्रात प्रशासनामध्ये परिवर्तन घडवून आणण्यासाठी सचिवांच्या समुहांकडून वेगवेगळया कल्पना जाणून घेण्याचं कार्य पंतप्रधान नरेंद्र मोदी करत असून या प्रयोगाची दुसरी फेरी सुरू झाली आहे. अशाच प्रकारचा प्रयोग गेल्या वर्षी (जानेवारी 2016) पहिल्यांदा केला होता. या वर्षी “वाहतूक आणि संचार” या क्षेत्रात सुधारणा करण्यासाठी प्रशासनात कोणते परिवर्तन करणे आवश्यक आहे, याविषयी सचिवांच्या गटाची मते जाणून घेतली जात आहेत. केंद्रीय मंत्री आणि नीती आयोगाचे अधिकारी सचिवांच्या कल्पना, योजना जाणून घेत आहेत.
पंतप्रधानांनी जनतेला पारशी नववर्षाच्या शुभेच्छा दिल्या

पंतप्रधान नरेंद्र मोदी यांनी पारशी नववर्षानिमित्त जनतेला शुभेच्छा दिल्या आहेत. ट्विट संदेशात पंतप्रधान म्हणाले; “पारशी नववर्षानिमित्त सर्वांना शुभेच्छा. येणारे वर्ष आनंद, समृद्धी आणि उत्तम आरोग्याने परिपूर्ण असो हीच सदिच्छा. नवरोज मुबारक!”
क्रिकेट कसोटीत भारतीय संघाचा विजय आणि लसीकरणातल्या कामगिरीविषयी पंतप्रधानांनी केले कौतूक

नवी दिल्‍ली, 6 सप्‍टेंबर 2021 लसीकरण मोहिमेत आणखी एकदा महत्वाचा टप्पा साध्य केल्याबद्दल तसेच क्रिकेट कसोटीतल्या विजयाबद्दल, पंतप्रधान नरेंद्र मोदी यांनी टीम इंडियाचे अभिनंदन केले आहे. आज, पुन्हा एकदा आपण एक कोटी लसींच्या मात्रा दिल्या, गेल्या 11 दिवसांत तिसऱ्यांदा भारताने ही कामगिरी केली आहे. क्रिकेटमध्ये देखील आज भारताने ओव्हल मैदानावर ऐतिहासिक विजय मिळवला आहे. “(पुन्हा एकदा) भारतात, लसीकरण मोहिमेसाठी महत्वाचा दिवस आणि क्रिकेटच्या मैदानावरही ! नेहमीप्रमाणेच # टीम इंडियाचा विजय! #सबको व्हाक्सीन मुफ्त व्हाक्सीन " असे पंतप्रधानांनी आपल्या ट्वीटमध्ये म्हटले आहे.
बीपीसीएल बीओआरएल मधील गुंतवणूक वाढवणार

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत पेट्रोलिअम कॉर्पोरेशन लिमिटेडला भारत ओमान रिफायनरीज लिमिटेडमधील गुंतवणूक वाढवायला मंजुरी दिली. गुंतवणुकीची रक्कम 3 हजार कोटी रुपयांपर्यंत वाढवता येईल तसेच ती बीओआरएल च्या समभागांमध्ये रुपांतरित करता येईल. बीपीसीएल कडून हा निधी आल्यामुळे बीओआरएल ला घटलेली, निव्वळ मालमत्ता सावरण्यास मदत होईल. तसेच यामुळे देशाच्या उत्तर आणि मध्य भागात पेट्रोलियम पदार्थांची उपलब्धता वाढेल, मध्य प्रदेशचा औद्योगिक विकास होईल आणि राज्यात रोजगार आणि कर महसुलात लक्षणीय वाढ होईल.
17 वर्षाखालील फूटबॉल विश्वचषक स्पर्धेसाठी आलेल्या संघाचे पंतप्रधान मोदी यांच्याकडून स्वागत

फिफा 17 वर्षाखालील फूटबॉल विश्वचषक स्पर्धेसाठी आलेल्या सर्व क्रीडासंघाचे आणि खेळाडूंचे पंतप्रधान नरेंद्र मोदी यांनी स्वागत केले आहे तसचे त्यांना शुभेच्छा दिल्या आहेत. “फिफा – 17 वर्षाखालील विश्वचषक स्पर्धेत सहभागी होणाऱ्या फूटबॉल संघाचे हार्दिक स्वागत. फिफा – 17 वर्षाखालील विश्वचषक सामने म्हणजे फूटबॉल प्रेमींसाठी एक पर्वणीच असणार आहे, अशी माझी खात्री आहे”, असे पंतप्रधानांनी म्हटले आहे.
पंतप्रधान उद्या पश्चिम  बंगालच्या जलपायगुडी जिल्ह्यात 1938 कोटी रुपयांच्या राष्ट्रीय महामार्ग प्रकल्पांची पायाभरणी करणार

पंतप्रधान नरेंद्र मोदी उद्या पश्चिम बंगालच्या उत्तर भागात राष्ट्रीय राजमार्ग क्रमांक 31-डी च्या फालाकाटा-सलसलाबाडी मार्गाच्या चौपदरीकरणाची पायाभरणी करणार आहेत. राष्ट्रीय महामार्गाचा 41.7 किलोमीटर लांबीचा हा भाग राज्याच्या जलपायगुडी जिल्ह्यात येतो. याच्या बांधकामासाठी 1938 कोटी रुपये खर्च येणार आहे. या प्रकल्पामुळे सलसलाबाडी आणि अलिपूरदूआर ते सिलीगुडी हे अंतर 50 किलोमीटरने कमी होणार आहे. सिलीगुडीपर्यंत जायचा रस्ता उत्तम झाल्यामुळे रेल्वे आणि हवाई मार्गापर्यंतचा प्रवासही उत्तम होईल. या राष्ट्रीय महामार्गामुळे या प्रदेशातून बाजारपेठांमध्ये चहा आणि अन्य शेतमाल पोचवणे सुलभ होणार आहे तसेच या सुधारित जोडणीमुळे या क्षेत्रात पर्यटनाला चालना मिळेल. या सर्वांमुळे या राज्यात सामाजिक, आर्थिक घडामोडींना प्रोत्साहन मिळेल आणि स्थानिक लोकांना रोजगाराच्या संधी उपलब्ध होतील. या राष्ट्रीय महामार्गावर प्रवाशांसाठी सुरक्षा विषयक सर्व सुविधा असतील. या मार्गावर तीन रेल्वे उन्नत पूल, दोन उड्डाण पूल, वाहनांसाठी तीन भुयारी मार्ग, आठ मोठे पूल आणि 17 छोटे पूल असतील.
पोलिस कर्मचाऱ्यांच्या शौर्याचे पंतप्रधानांकडून स्मरण

तप्रधान नरेंद्र मोदी यांनी पोलिस स्मरणोत्सव दिनाचे औचित्य साधत, कर्तव्य बजावत असताना आपल्या प्राणांची आहुती देणाऱ्या शूर पोलिस कर्मचाऱ्यांच्या शौर्याचे स्मरण केले. “पोलिस स्मरणोत्सव दिनाचे औचित्य साधत, कर्तव्य बजावत असताना आपल्या प्राणांची आहुती देणाऱ्या शूर पोलिस कर्मचाऱ्यांच्या शौर्याचे मी गर्वाने स्मरण करतो” असे पंतप्रधान नरेंद्र मोदी यांनी आपल्या संदेशात म्हटले आहे.
भारत-मध्य आशिया आभासी शिखर परिषद

नवी दिल्ली, 27 जानेवारी 2022 पहिल्या भारत-मध्य आशिया शिखर परिषदेचे यजमानपद पंतप्रधान नरेंद्र मोदी यांनी आज, म्हणजेच 27 जानेवारी 2022 रोजी भूषवले. या परिषदेला, कझाकस्तान, कीर्गीस्तान, ताझिकिस्तान, तुर्कमेनिस्तान अणि उज्बेकिस्तानचे राष्ट्राध्यक्ष सहभागी झाले होते. भारत अणि मध्य आशिया दरम्यानच्या राजनैतिक संबंधांना 30 वर्षे पूर्ण झाल्याचे औचित्य साधत, ही पहिली भारत-मध्य आशिया परिषद आयोजित करण्यात आली आहे. या परिषदेत, पंतप्रधान नरेंद्र मोदी आणि मध्य अशियातील नेत्यांनी, भारत अणि मध्य अशियाचे संबंध नव्या उंचीवर नेण्यासाठीच्या पुढच्या पावलांविषयी चर्चा केली. एक ऐतिहासिक निर्णय घेत, सर्व नेत्यांनी, शिखर परिषदेच्या यंत्रणेला संस्थात्मक स्वरूप देत, दर दोन वर्षांनी ही परिषद आयोजित करण्यावर सर्वसहमती झाली. तसेच, या शिखर परिषदेसाठीची पूर्वतयारी करण्यासाठी परराष्ट्र मंत्री, व्यापार मंत्री, सांस्कृतिक कार्य मंत्री आणि सुरक्षा परिषदांचे सचिव यांच्यात नियमित स्वरुपात बैठका घेत, पण या परिषदेत सहमती झाली. या यंत्रणेला पाठबळ देण्यासाठी नवी दिल्लीत भारत-मध्य आशिया परिषदेचे सचिवालयही स्थापन केले जाणार आहे. व्यापार आणि संपर्क व्यवस्था, विकासात सहकार्य, संरक्षण आणि सुरक्षा, आणि विशेषकरून सांस्कृतिक आणि लोकांचा एकमेकांशी संपर्क या क्षेत्रात सहकार्य वाढविण्यासाठी दूरगामी परिणाम करणाऱ्या प्रस्तावांवर नेत्यांनी चर्चा केली. यात उर्जा आणि संपर्क या विषयावरची गोलमेज, अफगाणिस्तान आणि चाबाहार बंदर वापरावर वरिष्ठ अधिकारी स्तरावर संयुक्त कार्यकारी गट; बौद्ध धर्माचा विचार मांडणारी प्रदर्शने मध्य आशियायी देशांत भरवणे आणि भारत – मध्य आशियात वापरल्या जाणाऱ्या सामायिक शब्दांचा शब्दकोश, संयुक्त दहशतवाद विरोधी कृती, मध्य आशियायी देशांतून दर वर्षी तरुणांच्या 100 सदस्यीय शिष्टमंडळाची भारत भेट आणि मध्य आशियाई राजनैतिक अधिकाऱ्यांसाठी विशेष प्रशिक्षण यांचा समावेश होता. अफगाणिस्तानात असलेली परिस्थिती आणि त्यात होणारे बदल या विषयी पंतप्रधान मोदी यांनी मध्य आशियायी नेत्यांशी चर्चा केली. अफगाणिस्तानात शांतता, सुरक्षा आणि स्थैर्य राहावे आणि जनतेचे खऱ्या अर्थाने प्रतिनिधित्व करणारे सर्वसमावेशक सरकार असावे यासाठी नेत्यांनी पुन्हा एकदा पाठिंबा दिला. भारत अफगाणी जनतेला मानवतेच्या दृष्टीकोनातून मदत करत राहील, यासाठी भारत कटिबद्ध असल्याची पंतप्रधानांनी ग्वाही दिली. यावेळी, सर्व नेत्यांनी एक सर्वसमावेशक संयुक्त जाहीरनामा देखील स्वीकृत केला. भारत- मध्य आशिया भागीदारी दीर्घकालीन आणि सर्वसमावेशक करण्यासाठी, सर्व देशांच्या सामायिक दूरदृष्टीचे प्रतिबिंब या जाहीरनाम्यात आहे.
पंतप्रधान 6 जून रोजी अर्थ मंत्रालय आणि कॉर्पोरेट व्यवहार मंत्रालयाच्या आयकॉनिक सप्ताहाचे उद्घाटन करणार

पंतप्रधान नरेंद्र मोदी 6 जून, 2022 रोजी सकाळी 10:30 वाजता नवी दिल्ली मधील विज्ञान भवन येथे अर्थ मंत्रालय आणि कंपनी व्यवहार मंत्रालयाच्या आठवडाभराच्या भव्य सोहोळ्याचं उद्घाटन करतील. 6 ते 11 जून, 2022 हा आठवडा स्वातंत्र्याच्या अमृत महोत्सवा (AKAM) निमित्त आयोजित कार्यक्रमांचा भाग आहे. पंतप्रधान यावेळी ‘जन समर्थ पोर्टल’ या सरकारी योजनेच्या पोर्टलचं उद्घाटन करतील. या एकाच डिजिटल पोर्टलवर सरकारच्या सर्व अनुदान-आधारित योजना उपलब्ध होतील. लाभार्थ्यांना अनुदान- पुरवठादारांशी थेट जोडणारे हे अशा प्रकारचे हे पहिलेच व्यासपीठ आहे. विवध क्षेत्रांना मार्गदर्शना द्वारे सोप्या डिजिटल प्रक्रीयेच्या मदतीने योग्य प्रकारचे सरकारी फायदे उपलब्ध करून त्या क्षेत्रांच्या विकासाला प्रोत्साहन देणे हा जन समर्थ पोर्टलचा प्रमुख उद्देश आहे. या पोर्टलवर त्याच्याशी जोडलेल्या सर्व योजनांची संपूर्ण माहिती उपलब्ध होईल. या दोन्ही मंत्रालयांच्या गेल्या आठ वर्षांच्या प्रवासाचा आढावा घेणाऱ्या डिजिटल प्रदर्शनाचे पंतप्रधान उद्घाटन करतील. पंतप्रधानांच्या हस्ते यावेळी 1 रुपये, 2 रुपये, 5 रुपये, 10 रुपये आणि 20 रुपयांच्या नाणी जारी करण्यात येतील. या वैशिष्ट्यपूर्ण नाण्यांवर स्वातंत्र्याचा अमृत महोत्सव (AKAM) या संकल्पनेचा लोगो असेल तसेच ही नाणी दृष्टीहीन व्यक्तींना देखील सहज ओळखता येतील. हा कार्यक्रम देशात 75 ठिकाणी एकाच वेळी आयोजित केला जाणार असून प्रत्येक ठिकाण दृकश्राव्य माध्यमातून कार्यक्रमाच्या प्रमुख जागेशी जोडले जाणार आहे.
पंतप्रधानांतर्फे  त्रिपुराच्या जनतेला महाराजा बीर बिक्रम किशोर डेबारमा माणिक्य बहादूर यांच्या जयंती निमित्त शुभेच्छा

पंतप्रधान नरेंद्र मोदी यांनी त्रिपुराच्या जनतेला महाराजा बीर बिक्रम किशोर डेबारमा माणिक्य बहादूर यांच्या जयंती निमित्त शुभेच्छा दिल्यात. “मला जाणून आनंद झाला की त्रिपुराची जनता मोठ्या उत्साहाने महाराजा बीर बिक्रम किशोर डेबारमा माणिक्य बहादूर यांची जयंती साजरी करते. महाराजा बीर बिक्रम किशोर डेबारमा माणिक्य बहादूर यांचे त्रिपुराच्या विकासात महत्वाचे योगदान आहे जे कधीहि विसरता येणार नाही” असे पंतप्रधानांनी आपल्या संदेशात म्हंटले आहे.
बीएसएनएलच्या निवृत्ती वेतनातील विसंगती दूर करण्याला मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या मंत्रिमंडळाच्या बैठकीत “बीएसएनएल” च्या निवृत्तीवेतन धारकांच्या आणि कुटुंब निवृत्ती वेतन धारकांच्या निवृत्तीवेतनातील विसंगती दूर करण्याच्या प्रस्तावाला मंजुरी देण्यात आली. “बीएसएनएल” मधून 10 जून 2013 पूर्वी सेवानिवृत्त झालेल्या कर्मचाऱ्यांना त्याचा लाभ होणार आहे. मंत्रिमंडळाच्या या निर्णयाचा फायदा देशभरातील 118500 सेवानिवृत्त वेतन धारकांना होणार असून त्यांना सुधारित श्रेणीनुसार निवृत्तीवेतन मिळणार आहे.
केंद्रीय राखीव पोलिस दलाच्या 77 व्या वर्धापन दिनानिमित्त जवानांना पंतप्रधानांचा सलाम

केंद्रीय राखीव पोलिस दलाच्या 77 व्या वर्धापन दिनानिमित्त पंतप्रधान नरेंद्र मोदी यांनी सीआरपीएफच्या जवानांना सलाम केला आहे. केंद्रीय राखीव पोलिस दलाच्या 77 व्या वर्धापनदिनानिमित्त सुरक्षा व्यवस्थेतल्या महत्वाची भूमिका धैर्याने बजावणाऱ्या, सीआरपीएफच्या जवानांना सलाम करत असल्याचे पंतप्रधानांनी म्हटले आहे.
सेशल्स, मॉरिशस व श्रीलंका या तीन राष्ट्रांच्या दौऱ्यासाठी रवाना होण्यापूर्वीचे पंतप्रधानांचे विधान

पंतप्रधान सेशल्स, मॉरिशस व श्रीलंका या तीन राष्ट्रांशी आपले भरीव, विविधांगी व महत्वपूर्ण संबंध असून भारताच्या परकीय धोरणामध्ये या राष्ट्रांना खूप महत्वाचे स्थान आहे त्यामुळे १० ते १४ मार्च दरम्यान होत असलेल्या या दौऱ्याबद्दल मी खूप उत्सुक आहे. हिंदी महासागरातील या तीन बेटांच्या माझ्या दौऱ्यात भारता लगतच्या व विस्तारीत शेजारी राष्ट्रांशी असलेले परकीय धोरणातील प्राधान्यक्रम अधोरेखित होतात. या प्रांतांशी भारताचे असलेले संबंध वृद्धिंगत करणे देशाच्या सुरक्षा व प्रगतीच्या दृष्टीने अत्यंत महत्त्वाचे आहे. सेशल्स हा माझ्या दौऱ्याचा पहिला मुक्काम आहे. परस्पर विश्वास व समान तत्वांच्या आधारावर भारताचे सेशल्सशी संबंध प्रस्थापित झाले आहेत. माझी सेशल्स भेट ही १९८१ नंतरची पहिलीच पंतप्रधान भेट आहे. सेशल्स्चे राष्ट्रपती जेम्स मायकल यांच्याबरोबर होत असलेल्या माझ्या भेटीबद्दल मी उत्सुक आहे. मार्च ११ व १२ दरम्यान मी मॉरिशसला असेन. मॉरिशसमध्ये १२ मार्चला होत असलेल्या स्वातंत्र्य दिनाच्या कार्यक्रमात मला प्रमुख पाहुणे म्हणून बोलावून माझा गौरव करण्यात आला आहे. १२ मार्च हा दिवस भारतीयांसाठीही तितकाच महत्वाचा आहे कारण या दिवशी १९३० साली महात्मा गांधींनी दांडी यात्रेस सुरुवात केली होती. छोटा भारत असलेल्या या राष्ट्राबरोबर असलेले भारताचे सांस्कृतिक नाते वृद्धिंगत नाते करणे हे माझ्या मॉरिशस दौऱ्या चे प्रमुख उद्दिष्ट आहे. मॉरिशसच्या राष्ट्रीय विधानसभेला संबोधित करण्याची संधी देऊन मॉरिशस सरकारने मला गौरविले आहे. बराकुडा या भारत निर्मित ऑफशोअर पेट्रोल वेसलच्या संयुक्त शुभारंभ सोहळ्यात व त्याचप्रमाणे जागतिक हिंदी सचिवालय वास्तूच्या पायाभरणीच्या कार्यक्रमात मी सहभागी होणार आहे. आपले संबंध अधिक बळकट करण्यासाठी आवश्यक त्या उपाय योजनांबद्दल मी मॉरिशसचे पंतप्रधान सर अनिरुद्ध जगनाथ यांच्याशी चर्चा करणार आहे. याशिवाय भारताबरोबरील संबंधांना पाठींबा देणाऱ्या मॉरिशसच्या सर्व राजकीय नेत्यांची मी भेट घेणार आहे. माझी श्रीलंका भेट ही १९८७ नंतरची पहिलीच भारतीय पंतप्रधान भेट आहे.गेल्या महिन्यातील श्रीलंकेच्या राष्ट्रपती मैत्रीपाला सिरिसेना यांच्या भेटी नंतर एका महिन्याच्या काळातील आमची ही दुसरी भेट आहे. भारताचे श्रीलंकेसोबत असलेले राजकीय, रचनात्मक, आर्थिक, सांस्कृतिक आणि सर्वात थेट लोकांशी असलेले संबंध वृद्धिंगत करण्यासाठी हा दौरा ही एक संधी आहे असे मी मानतो. आपल्या शेजारील राष्ट्रांशी नियमित संपर्कात राहणे या माझ्या उद्दिष्टाचाच हा दौरा एक भाग आहे.आपल्या अत्यंत महत्वाच्या शेजारी राष्ट्राला भेट देण्याची संधी मिळाल्याबद्दल मी आनंदित झालो आहे. राष्टपती मैत्रीपाला सिरिसेना व पंतप्रधान रानिल विक्रमसिंघे यांच्याबरोबर द्विपक्षीय संबंधांवर चर्चा करण्यास मी उत्सुक आहे. याशिवाय श्रीलंकेतील अन्य राजकीय नेत्यांना भेटण्यासाठी मी उत्सुक आहे. या दोन देशांत नवीन भागीदारी प्रस्थापित करण्यासाठी आम्ही प्रयत्न करु. श्रीलंकेच्या संसदेला संबोधित करण्यासाठी आमंत्रित केल्यामुळे मी सन्मानित झालो आहे. आपल्यातील शाश्वत संबंधांची महत्त्वपूर्ण प्रतिकांचाही माझ्या कार्यक्रमात समावेश आहे. कोलंबोतील महाबोधी वसाहतीला मी भेट देणार आहे व अनुराधापुरा, तला ई मानणार व जाफना आदी प्रांतांना भेट देऊन मी लोकांशी संवाद साधणार आहे. ऐतिहासिक जाफना सरकारी ग्रंथालयाच्या लगत सुरु होत असलेल्या जाफना सांस्कृतिक केंद्राची पायाभरणी माझ्या हस्ते होणार आहे. या अत्यंत महत्वाच्या समजल्या जाणाऱ्या हिंदी महासागर प्रांतातील या तीनही राष्ट्रांबरोबर असलेले आपले संबंध या भेटीनंतर नव्याने सुरु होतील याची मी खात्री बाळगतो .
दाऊदी बोहरा समाजाचे प्रमुख धर्मगुरु महामहिम सैदना मुफद्दल सैफुद्दीन यांनी पंतप्रधानांची भेट घेतली

दाऊदी बोहरा समाजाचे प्रमुख धर्मगुरु सैदना मुफद्दल सैफुद्दीन यांनी आज नवी दिल्लीत पंतप्रधान नरेंद्र मोदी यांची भेट घेतली. यावेळी त्यांच्या सोबत नऊ सदस्यीय प्रतिनिधी मंडळी होते. दाऊदी बोहरा समाजाच्या सामाजिक सुधारणांबाबतच्या प्रयत्नांची तारीफ करतांना पंतप्रधान म्हणाले की, केंद्र सरकारने या सर्व उपक्रमांना संपूर्ण पाठिंबा दिला आहे. मुंबईतल्या भेंडी बाजार क्षेत्राचा स्मार्ट सिटी म्हणून विकास करण्यासाठी दाऊद बोहरा समाजाने केलेल्या प्रगतीचीही पंतप्रधानांनी प्रशांसा केली. गंगा नदीच्या किनाऱ्यावर असलेल्या गावांमध्ये शौचालयांच्या विकासासाठी दाऊदी बोहरा समुदायाने पुढाकार घ्यावा, असे आवाहनही पंतप्रधानांनी केले. (Release ID :136964)
विज्ञान, तंत्रज्ञान आणि नाविन्यता यामध्ये भारत आणि फ्रान्स यांच्यात झालेल्या सामंजस्य कराराची केंद्रीय मंत्रिमंडळाला माहित

भारत सरकारचा विज्ञान आणि तंत्रज्ञान विभाग, तंत्रज्ञान विकास मंडळ आणि फ्रान्समधली सार्वजनिक गुंतवणूक बँक यांच्यात सहकार्याविषयी झालेल्या सामंजस्य कराराबाबत, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत माहिती देण्यात आली. विज्ञान, तंत्रज्ञान आणि नाविन्यता या क्षेत्रात भारत आणि फ्रान्स मधल्या कंपन्या, संस्थांमध्ये तंत्रज्ञानविषयक देवाणघेवाण जलद व्हावी यासाठी समन्वित उपाययोजना आणि उत्तम प्रथांचे आदानप्रदान या सामंजस्य करारामुळे सुलभ होणार आहे.
स्मार्ट इंडिया हॅकेथॉनमधे पंतप्रधानांनी विद्यार्थ्यांशी संवाद साधला

स्मार्ट इंडिया हॅकेथॉनच्या महा अंतिम कार्यक्रमात पंतप्रधान नरेंद्र मोदी यांनी विद्यार्थ्यांशी व्हिडीओ कॉनफरन्सिंगद्वारे संवाद साधला. देशभरातल्या विविध संस्थांमधून हॅकेथॉनमधे सह्भागी झालेल्या विविध गटांशी पंतप्रधानांनी संवाद साधला.कृषी,वित्त,कुपोषण आणि शिक्षण यासारख्या मुद्द्यांवर हा संवाद झाला. हे राष्ट्रीय स्तरावरचे सर्वात मोठे खुले कल्पकतेशी संबंधित मॉडेल आहे असे पंतप्रधान म्हणाले.भारताची अर्थव्यवस्था वेगाने विकसित होत असून नाविन्यतेत देश नवे मापदंड स्थापन करत आहे.भारत हे सध्या तिसरे सर्वात मोठे स्टार्ट अप राष्ट्र आहे असे पंतप्रधान म्हणाले.
जीएसएलव्ही - MKIII D1/GSAT-19 मोहिमेच्या यशाबद्दल पंतप्रधानांकडून इस्रोचे अभिनंदन

जीएसएलव्ही – MKIII D1/GSAT-19 या रॉकेटच्या यशस्वी प्रक्षेपणाबद्दल पंतप्रधानांनी इस्रोचे अभिनंदन केले आहे. “जीएसएलव्ही – MKIII D1/GSAT-19 या रॉकेटच्या यशस्वी प्रक्षेपणाबद्दल इस्रोच्या सर्व समर्पित वैज्ञानिकांचे अभिनंदन. पुढच्या पिढीतील प्रक्षेपक वाहने आणि उपग्रह क्षमता प्राप्त करण्याच्या दृष्टीने या मोहिमेच्या माध्यमातून भारताने आगेकूच सुरु ठेवली आहे. देशाला याचा अभिमान वाटतो”, असे पंतप्रधानांनी म्हटले आहे.
पंतप्रधानांच्या अध्यक्षतेखाली सीएसआयआरची बैठक

पंतप्रधान नरेंद्र मोदी यांच्या अध्यक्षतेखाली नवी दिल्लीत सीएस आयआर अर्थात वैज्ञानिक आणि औद्योगिक संशोधन परिषद बैठक झाली. राष्ट्राच्या आव्हानांचा मुकाबला करताना सीएसआयआरने केलेल्या कार्याची माहिती यावेळी पंतप्रधानांना देण्यात आली. सीएसआयआर प्रयोगशाळेत केल्या जाणाऱ्या संशोधनातून मोठया प्रमाणात स्टार्टअप्सच्या शक्यतांचा सदस्यांनी यावेळी उल्लेख केला. प्रयोगशाळांमधल्या संशोधनाचे वाणिज्यक उपयोगात रुपांतर करण्याच्या महत्वावर त्यांनी भर दिला. वैद्यकीय उपकरणे उत्पादन, ऊर्जा, कचरा व्यवस्थापन यासारख्या क्षेत्रांचा उल्लेख करत यामध्ये सीएसआयआर महत्वाची भूमिका बजावू शकते याबाबतही पंतप्रधानांना माहिती देण्यात आली. सीएसआयआर प्रयोगशाळांच्या कामगिरीचे मूल्यमापन, करण्यासाठीची मानके, तसेच विविध प्रयोगशाळात अंतर्गत स्पर्धा राहील अशी यंत्रणा निर्माण करण्याचे आवाहन पंतप्रधानांनी केले. भारतातल्या विविध भागातल्या जनतेला भेडसावणाऱ्या किमान शंभर समस्यांची यादी सीएसआयआरच्या वैज्ञानिक समुदायाने तयार करावी आणि तांत्रिकदृष्टया तसेच विशिष्ट कालमर्यादेत त्याचे निराकरण करण्याचे आवाहन पंतप्रधानांनी या समुदायाला केले. आदिवासी जनतेला सिकलसेल ॲनिमिया, संरक्षण साधने उत्पादन, जवानांसाठी जीवरक्षक उपकरणे, सौर ऊर्जेशी संबंधित नाविन्यपूर्ण शोध, कृषी क्षेत्राशी संबंधित शोध यासारख्या महत्वाच्या क्षेत्रांचा उल्लेख करत येथे सीएसआयआर पुढाकार घेऊन त्यात यश संपादन करु शकते असे पंतप्रधान म्हणाले. सामान्य जनतेचे जीवन अधिक चांगले व्हावे यासाठी सीएसआयआरने काम करावे तसेच समाजातल्या गरिब आणि शोषितांच्या समस्यांसाठी तांत्रिक उत्तर पुरवावे यावर पंतप्रधानांनी जोर दिला.
“लोकांसाठीच्या आणि प्रगतीशील अर्थसंकल्पाबद्दल पंतप्रधानांनी केले अर्थमंत्र्यांचे अभिनंदन”

नवी दिल्ली, 1 फेब्रुवारी 2022 शतकातून एकदाच येणाऱ्या नैसर्गीक संकटकाळातही या वर्षीचा अर्थसंकल्प विकासाचा नवा विश्वास घेउन आला आहे असे पंतप्रधान नरेंद्र मोदी यांनी म्हटले आहे. हा अर्थसंकल्प अर्थव्यवस्थेला समर्थ बनवेल व सामान्यांसाठी नव्या संधींचेही निर्माण करेल. असे त्यांनी म्हटले आहे. लोकसभेत अर्थसंकल्प सादर झाल्यानंतर प्रतिक्रिया देताना पंतप्रधान म्हणाले की आधिक पायाभूत सुविधा, अधिक गुंतवणूक, अधिक विकास आणि आणखी रोजगार यासाठी सर्व संधींनी युक्त असा हा अर्थसंकल्प आहे. हा अर्थसंकल्प हरित-रोजगार निर्माण करेल. फक्त सध्याचे प्रश्न सोडवण्यासोबतच युवावर्गाच्या उज्वल भविष्याची हमी हा अर्थसंकल्प देतो असे त्यांनी नमूद केले. शेतकऱ्यांसाठी ड्रोन, वंदेभारत रेल्वेगाडी, डिजिटल चलन, 5G सेवा, राष्ट्रीय डिजिटल आरोग्यसेवा याद्वारे प्रत्येक क्षेत्रात आधुनिकतेची कास आणि तंत्रज्ञान यामुळे आपल्या युवावर्गाला, मध्यमवर्गाला, गरीब, दलित आणि मागासवर्गीयांसाठी अगदी उपयुक्त असा हा अर्थसंकल्प, असे वर्णन पंतप्रधानांनी केले आहे. गरीबांचे कल्याण हा या अर्थसंकल्पाच्या अनेक वैशिष्ठ्यांपैकी महत्वाचे वैशिष्टय. प्रत्येक गरीब कुटुंबाला पक्के घर,शौचालय, नळाचे पाणी, गॅस जोडणी हे या अर्थसंकल्पाचे उद्दिष्ट आणि त्याच वेळी ते आधुनिक इंटरनेट जोडणी देण्याचेही उद्दिष्ट बाळगते.देशात प्रथमच हिमाचल, उत्तराखंड, जम्मू काश्मीर आणि ईशान्येकडील प्रदेशांसाठी ‘पर्वतमाला’ योजना सुरू करण्यात येत असल्याचे पंतप्रधानांनी नमूद केले. या योजनेमुळे डोंगराळ भागात दळणवळणाची आधुनिक साधने व्यवस्थापन होतील, असे पंतप्रधान म्हणाले. पंतप्रधान पुढे म्हणाले की, कोट्यवधी भारतीयांच्या श्रद्धेचे केंद्र असलेल्या गंगेच्या स्वच्छतेसोबतच उत्तराखंड, उत्तर प्रदेश, बिहार, झारखंड आणि पश्चिम बंगाल या पाच राज्यांमध्ये नदीकाठच्या नैसर्गिक शेतीला सरकार प्रोत्साहन देईल. शेतकऱ्यांच्या कल्याणासाठी उचललेले हे अत्यंत महत्त्वपूर्ण पाऊल असून यामुळे गंगा रासायनिक प्रदुषणातून मुक्त होण्यास मदत होईल. अर्थसंकल्पातील तरतुदींचा उद्देश कृषी क्षेत्राला किफायतशीर आणि नवीन संधी निर्माण करून परिपूर्ण करणे असा आहे. नवीन कृषी स्टार्टअप्सना प्रोत्साहन देण्यासाठी विशेष निधी आणि अन्न प्रक्रिया उद्योगांसाठी पॅकेज यासारख्या उपाययोजनांमुळे शेतकऱ्यांचे उत्पन्न वाढण्यास मदत होईल. एमएसपी खरेदीद्वारे शेतकऱ्यांच्या खात्यात 2.25 लाख कोटींहून अधिक रुपये हस्तांतरित केले जात आहेत, असे पंतप्रधान यावेळी म्हणाले. कर्ज हमीमधील विक्रमी वाढीसोबतच अनेक योजनांची घोषणा यंदाच्या अर्थसंकल्पात करण्यात आली आहे. देशांतर्गत उद्योगासाठी अर्थसंकल्पातील संरक्षण भांडवलाच्या 68 टक्के आरक्षणामुळे भारतातील एमएसएमई क्षेत्राला मोठा लाभ होईल. 7.5 लाख कोटी रुपयांच्या सार्वजनिक गुंतवणुकीमुळे अर्थव्यवस्थेला नवसंजीवनी मिळेल आणि लहान तसेच इतर उद्योगांसाठी नवीन संधी निर्माण होतील,” असे पंतप्रधान म्हणाले. पंतप्रधानांनी अर्थमंत्री आणि त्यांच्या चमुचे ‘लोकस्नेही आणि प्रगतीशील अर्थसंकल्प'अशी प्रशंसा करत ,त्यांचे अभिनंदन करून आपल्या भाषणाचा समारोप केला.
महान गायिका लता मंगेशकर यांच्या निधनाबद्दल पंतप्रधानांनी शोक व्यक्त केला

नवी दिल्ली, 6 फेब्रुवारी 2022 महान गायिका लता मंगेशकर यांच्या निधनाबद्दल पंतप्रधान नरेंद्र मोदी यांनी तीव्र दुःख व्यक्त केले आहे. पंतप्रधानांनी त्यांच्या कुटुंबियांशी संवाद साधून शोकभावना व्यक्त केल्या. पंतप्रधान म्हणाले की, त्यांच्या सुमधुर आवाजात लोकांना मंत्रमुग्ध करण्याची अतुलनीय क्षमता होती, येणाऱ्या पिढ्या त्यांना भारतीय संस्कृतीच्या एक दिग्गज म्हणून कायम स्मरणात ठेवतील. ट्विटच्या शृंखलेत पंतप्रधान म्हणाले; "मी या दुःखाला शब्दात व्यक्त करू शकत नाही. कनवाळू लता दीदी आम्हाला सोडून गेल्या. त्यांच्या जाण्याने आपल्या देशात एक पोकळी निर्माण झाली आहे, जी कधीही भरली जाऊ शकत नाही. आगामी पिढ्या त्यांना भारतीय संस्कृतीच्या एक दिग्गज म्हणून कायम स्मरणात ठेवतील. त्यांच्या सुमधुर आवाजात लोकांना मंत्रमुग्ध करण्याची अतुलनीय क्षमता होती.'' "लता दीदींच्या गाण्यांमध्ये विविध प्रकारच्या भावना होत्या. त्यांनी अनेक दशकांपासून भारतीय चित्रपट जगतातील स्थित्यंतरे जवळून पाहिली. चित्रपटांच्या पलीकडे, त्या नेहमीच भारताच्या विकासाबद्दल सजग होत्या. त्यांना नेहमीच एक सामर्थ्यशाली आणि विकसित भारत पाहायचा होता." "लता दीदींकडून मला नेहमीच अपार स्नेह मिळाला हा मी माझा सन्मान समजतो. माझा त्यांच्याशी झालेला संवाद अविस्मरणीय राहील. लता दीदींच्या निधनाबद्दल मी माझ्या देशवासीयांसह अत्यंत दुःखी आहे. त्यांच्या कुटुंबीयांशी संवाद साधून शोक संवेदना व्यक्त केल्या. ओम शांती."
वनौषधी क्षेत्रातल्या भारत आणि साओ टोमे आणि प्रिन्सीप यांच्यातल्या सामंजस्य कराराला केंद्रीय मंत्रिमंडळाची मंजूरी

वनौषधी क्षेत्रात भारत आणि साओ टोमे यांच्यातल्या सामंजस्य कराराला केंद्रीय मंत्रिमंडळापने पूर्वलक्षी प्रभावाने मान्यता दिली आहे. 14 मार्च 2018 ला या सामंजस्य करारावर स्वाक्षऱ्या झाल्या आहेत. पूर्वपीठीका : जैवविविधतेच्या संदर्भात, भारत हा जगातला एक समृद्ध देश आहे. 17000-18000 पुष्प वनस्पतींपैकी 7000 पेक्षा जास्त वनस्पतींचा आयुर्वेद, युनानी, सिद्ध, होमीओपॅथी सारख्या उपचार पद्धतीत उपयोग केला जातो. सुमारे 1178 वनौषधींचा व्यापार करण्यात येतो त्यापैकी 242 प्रजातीचा वार्षिक 100 मेट्रीक टनापेक्षा जास्त वापर केला जातो. वनौषधी या पारंपरिक औषध पद्धतीचा मोठा भाग आहेतच त्याचबरोबर या वनौषधी मोठ्या प्रमाणात लोकांना आरोग्य सुरक्षा आणि उपजीविकेचे साधनही पुरवितात. पारंपरिक आणि पर्यायी उपचार पद्धतीचा वापर करण्याकडे जागतिक कल वाढला असून, सध्या 120 अब्ज अमेरिकी डॉलर्सवर असणारा जागतिक वनौषधी व्यापार, 2050 पर्यंत 7 ट्रिलीयन अमेरिकी डॉलर्सवर पोहोचेल अशी अपेक्षा आहे.